《赠致政曾宣德十二韵》
宋代·刘弇

自得逍遥物外情，肯将冠冕谩劳形。门前始种先生柳，斗下重添处士星。

文豹雾中谁逐逐，飞鸿天外自冥冥。最怜孤竹人高卧，却讶三闾客独醒。

放旷七贤林下洞，栖迟六逸水边亭。和烟买得花栽润，带雨移来药颗馨。

凫舄印残苍藓绿，蜗庐筑破远山青。消磨日月棋千局，笑傲云霞酒一瓶。

隐几旋成招隐句，披衣新看养生经。小轩静把琴开匣，幽苑深将鹤剪翎。

明月有时来竹坞，红尘无路到松扃。几多九老图中景，都为丹青入障屏。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。